### | | | | --- | --- | | | | | --- | | **Byråd** 25. september 2018 Sagsnr. 710-2017-9544 Dok.nr. 710-2018-245067 Sagsbehandler DPSRAM | | 144.                Rammeaftalen 2019-20 - Åbent

###

|  |  |
| --- | --- |
| Tidl. politisk behandling |  |
| Forventet sagsgang | SS-U, BS-U, ØK, BY |
| Lovgrundlag |  |

###

**SAGENS INDHOLD**

Byrådet skal i denne sag tage stilling til ”Rammeaftalen på
det specialiserede social- og specialundervisningsområde for 2019-20” (herefter
Rammeaftalen 2019-20), som er et fælles regionalt styrings- og udviklingsværktøj
for kommunerne i den midtjyske region og Region Midtjylland.

Det er kommunernes ansvar at koordinere indsatsen på det
specialiserede social- og specialundervisningsområde. Som følge heraf har
kommunerne ansvaret for at udarbejde en rammeaftale i samarbejde med regionen.

Rammeaftalen 2019-20 har været behandlet i KKR [adresse],
som på møde 14. juni 2018 besluttede, at udkastet til Rammeaftalen 2019-20 skulle
sendes til godkendelse i de midtjyske kommuners byråd og Regionsrådet. Udkast til
Rammeaftale 2019-20 er vedlagt som bilag.

Visionen for Rammeaftalen 2019-20 er, at der på tværs af
kommuner og region samarbejdes om fire fælles mål for borgerne:

• At
borgeren har mest muligt ansvar og indflydelse på eget liv med fokus på
livskvalitet.

• At
indsatser hænger sammen og skabes sammen med borgeren hele vejen rundt.

• At
borgerens ressourcer kommer i spil og skaber værdi i en tidlig og fokuseret
indsats.

• At
alle er en del af et fællesskab.

Rammeaftalen 2019-20 indgås som en toårig aftale. Tidligere
var aftalen etårig.

Kommunerne og Region Midtjylland har haft mulighed for at
komme med input til rammeaftalen i forbindelse med udarbejdelsen. Social- og
Sundhedsudvalget og Børne- og Skoleudvalget i [adresse] har på deres
møder i april 2018 drøftet forslaget til rammeaftalen og givet deres input
hertil.

Rammeaftalen består af to dele. Den ene omhandler udvikling
og koordinering af udbud og efterspørgsel af tilbud til borgere på det
specialiserede socialområde i det midtjyske område. Den anden del indeholder en
styringsaftale, der bl.a. fastlægger de fælles økonomiske rammer og principper
for de specialiserede tilbud.

[adresse] har i december 2017 vurderet, hvilke tilbud
kommunen fremadrettet vil få behov for at etablere/købe. I lighed med flere
andre midtjyske kommuner opleves der i [adresse] et øget antal borgere,
der diagnosticeres med autismespektrum forstyrrelser. Der registreres også en
øget efterspørgsel af faglig udvikling i tilbud for borgere med andre psykiske
problemstillinger. Overordnet tilkendegiver de midtjyske kommuner, at der er
sammenhæng mellem kommunernes behov for specialiserede tilbud og det samlede
udbud af tilbud.

I Rammeaftale 2019-20 sætter kommunerne og regionen fokus på
følgende tre udviklingsområder:

• Den
nære psykiatri – et fælles udviklingsområde mellem Sundhedsaftalen og
Rammeaftalen.

• Fælles
udviklingstiltag for børn og unge med autisme.

• Effekt,
kvalitet og progression i tilbud og takster.

Udviklingsområdet ”Effekt, kvalitet og progression i tilbud
og takster” er en videreførelse af udviklingsområdet ”Effekt og progression –
hvordan ved vi, at indsatsen virker” fra Rammeaftale 2018. Arbejdet med at
skabe større klarhed over, hvilke indsatser, der giver udvikling for borgerne
og dermed på sigt reducerer takster og omkostninger, fortsætter således.

Ud over de faglige udviklingsområder fastlægger Rammeaftalen
2019-20 tillige rammerne for styring af økonomi- og kapacitetsudviklingen på de
omfattede tilbud. Formålet med styringsaftalen er at koordinere rammerne for kommunernes
indbyrdes køb og salg af pladser, herunder takstudviklingen.

De 19 midtjyske kommuner og Region Midtjylland har indgået
en aftale om udvikling i taksterne i perioden 2019–22, der betyder, at taksterne
ikke må stige i perioden, og at taksterne samlet set for de enkelte kommuner skal
reduceres med minimum 2 % over de fire år.

**VURDERING**

Social og Sundhed og Børn og Skole vurderer, at
Rammeaftalen 2019-20 medvirker til at skabe balance i udbud og efterspørgsel
efter specialiserede tilbud ud fra hensyn til driftssikkerhed,
forsyningssikkerhed og en rationel økonomisk planlægning. Det vurderes
ligeledes, at samarbejdet om fælles fokus- og udviklingsområder på det
specialiserede social- og specialundervisningsområde vil bidrage til at øge den
oplevede kvalitet i tilbuddene.

Det er positivt, at udviklingen indenfor ”den nære
psykiatri” er et fokusområde i såvel Rammeaftalen 2019-20 som i den kommende
fællesregionale Sundhedsaftale for 2019-23. Sundhedsaftalen bidrager til at
sikre sammenhæng og koordinering af indsatserne i de patientforløb, der går på
tværs af regionernes sygehuse, kommuner og almen praksis.

Der er mange gode intentioner omkring fremtidige indsatser i
det tværkommunale og tværsektorielle samarbejde, som skal udmøntes i konkrete
handlinger. Der vil ske en koordinering af disse forskellige handlinger
kommunerne og Regionen imellem i regi af rammeaftalen.

”Fælles udviklingstiltag for børn og unge med autisme”
vurderes som en god mulighed for at få ekstra fokus på området.
Tilbagemeldingerne fra de midtjyske kommuner viser, at der er udfordringer på
dette område med at skabe balance mellem udbud og efterspørgsel vedrørende
særligt botilbud.

I [adresse] er der fokus på at dokumentere effekterne
af de sociale indsatser. Det sker bl.a. ved brug af et it-understøttet redskab,
der måler borgerens udvikling i forhold til fastsatte mål i en handleplan, som
sagsbehandleren sammen med borgeren har udarbejdet. Samtidig arbejdes der
målrettet med en tidlig opsporing og tidlig indsats på området for sårbare børn
og unge. Disse ting falder godt i tråd med udviklingsområdet ”Effekt, kvalitet
og progression i tilbud og takster”.

Social og Sundhed har modtaget høringssvar fra Handicaprådet
27. august 2018. Høringssvaret er vedlagt som bilag.

Handicaprådet ser positivt på udviklingsplanen for
specialområdet Autisme samt rammeaftalens udviklingsområde 1 og 2. Rådet glæder
sig til at følge disse områder.

Handicaprådet bemærker, at der gennem Rammeaftalen 2019-2020
er besluttet en takstreduktion på 2 %, samt at taksterne ikke må stige i
perioden. Rådet finder, at det er urealistisk at fastholde det nuværende
serviceniveau med disse reduktioner. Social og Sundhed kan oplyse, at reduktioner
som følge af Rammeaftalen 2019-2020 realiseres ved effektiviseringer og mindre
ændringer i serviceniveauet. Borgerne vil kunne opleve en reduktion i de
aktiviteter og den hjælp, de kan tilbydes.

Herudover noterer Social og
Sundhed sig Handicaprådets yderligere bemærkninger til specifikke passager i
Rammeaftalen 2019-2020.

**ØKONOMI**

KKR [adresse] besluttede i forbindelse med behandlingen
af Rammeaftale 2019-20 på mødet 14. juli 2018 at reducere taksterne med minimum
2 % i perioden 2019-2022. Beslutningen indgår i Favrskov Kommunes budgetlægning
for 2019–2022.

En takstnedsættelse vil betyde en reduceret salgsindtægt
for de pladser, som Favrskov Kommune sælger til andre kommuner. Ligeledes vil
Børn og Skole samt Social og Sundhed forventeligt opnå en besparelse på de
pladser, som kommunen køber hos andre midtjyske kommuner og hos Region
[adresse].

Social og Sundhed har på den baggrund udarbejdet et
reduktionsforslag til Budget 2019-2022 (R-406). Besparelsen udgør netto 536.000
kr., som fremkommer ved besparelser på 276.000 kr. på køb af pladser og 489.000
kr. på egne tilbud, hvoraf der er fratrukket 229.000 kr. i mindre indtægter ved
salg af pladser. [adresse] har på voksenområdet 278 bo- og
dagtilbudspladser, der reguleres af rammeaftalen. Af disse sælges ca. 120 pladser
til andre kommuner, mens Favrskov Kommune køber tilbud, der reguleres af
rammeaftalen til ca. 90 borgere i andre kommuner/region.

Inden for børne- og skoleområdet har døgntilbuddet [adresse]
hidtil været omfattet af rammeaftalen. Fra september 2018 og frem vil [adresse]
ikke længere være omfattet af rammeaftalen, idet der ikke er borgere fra andre
kommuner, der har ophold der. Derfor vil budgetreduktionen udelukkende henføres
til køb af pladser uden for Favrskov Kommune.

Børn og Skole har til Budget 2019-22 udarbejdet forslag til
en reduktion på køb af pladser uden for Favrskov Kommune (R-310). Baseret på
det nuværende omfang af køb af pladser forventes en besparelse på 80.000 kr.
årligt i 2019-2022.

**INDDRAGELSE**

Udkastet til Rammeaftale 2019-2020 er udarbejdet i
samarbejdet mellem de 19 midtjyske kommuner og Region Midtjylland.

Sagen har været i høring i Handicaprådet jf. ovenfor og
vedlagte bilag.

**INDSTILLING**

Direktøren for Social og Sundhed samt den konstituerede
direktør for Børn og Skole indstiller til Byrådet:

1.    At Rammeaftalen på det
specialiserede social- og specialundervisningsområde for 2019-2020 godkendes.

**BESLUTNING**

***Social- og Sundhedsudvalget, 4. september 2018:***

Fraværende:Ingen

Indstilles godkendt.

***Børne- og Skoleudvalget, 6. september 2018:***

Fraværende:Ragnhild Eriksen

Indstilles godkendt.

***Økonomiudvalget, 18. september 2018:***

Fraværende:Lene Laursen, Ronnie Jacobsen

Indstilles godkendt.

**Bilag**

|  |  |
| --- | --- |
| Udkast til Rammeaftale 2019-20 | 710-2018-181864 |
| Høringssvar fra Handicaprådet | 710-2018-225168 |